กรณ์มอบสศค.ศึกษาซื้อขายหุ้นACL
กรณ์เผย มอบสำนักงานเศรษฐกิจการคลังศึกษา&nbsp; ซื้อขายหุ้นธนาคารสินเอเซีย(ACL) หลัง ธปท.ส่งเรื่องให้ รอสศค.ชงอนุมัติไอซีบีซีคุมสินเอเซีย
8 ก.พ. 2553

กรณ์เผย มอบสำนักงานเศรษฐกิจการคลังศึกษา  ซื้อขายหุ้นธนาคารสินเอเซีย(ACL) หลัง ธปท.ส่งเรื่องให้ รอสศค.ชงอนุมัติไอซีบีซีคุมสินเอเซีย 
นายกรณ์ จาติกวณิช รมว.คลัง เปิดเผยว่า ขณะนี้ธนาคารแห่งประเทศไทย (ธปท.) ได้เสนอเรื่องการซื้อขายหุ้นธนาคารสินเอเซีย (ACL) มาให้กระทรวงการคลังพิจารณาอนุญาตให้ขยายเพดานการถือหุ้นของต่างชาติแล้ว และอยู่ระหว่างการศึกษาของสำนักงานเศรษฐกิจการคลัง(สศค.)ที่จะนำเสนอแนวทาง ข้อเสนอแนะมาประกอบการตัดสินใจ         ทั้งนี้ เห็นว่าการที่ธนาคารอินดัสเตรียล แอนด์ คอมเมอร์เชียล แบงก์ ออฟ ไชน่า (ICBC) ซึ่งเป็นธนาคารอันดับ 1 ของประเทศจีน เสนอซื้อหุ้น ACL ทำให้ข้อเสนอต่างๆ น่าสนใจมากขึ้น เนื่องจากสิ่งสำคัญต้องการเห็นเศรษฐกิจไทยและจีนมีความใกล้ชิดกันมากขึ้น อีกทั้งราคาที่เสนอซื้อหุ้นนั้นถือว่าอยู่ในกรอบที่ต้องการเช่นกัน          "ในเชิงยุทธศาสตร์อยากเห็นการแข่งขันของแบงก์พาณิชย์ เพื่อให้ประชาชนได้รับบริการที่ดีที่สุด และที่สำคัญ อยากเห็นเศรษฐกิจไทยและจีนมีความใกล้ชิดกันมากขึ้น ดังนั้น การที่มีธนาคารอันดับ 1 ของจีน ทำให้ข้อเสนอนั้นน่าสนใจ" นายกรณ์ กล่าว
ทั้งนี้รมว.คลัง ยังกล่าวถึงความคืบหน้าการอนุมัติให้อินดัสเตรียลแอนด์คอมเมอร์เชียล แบงก์ ออฟไชน่า (ICBC) ของจีน ถือหุ้นธนาคารสินเอเชีย จำกัด (มหาชน) หรือ ACL เกินกว่า 49% ว่า อยู่ระหว่างการพิจารณาและรอฟังข้อเสนอจากสำนักงานเศรษฐกิจการคลัง (สศค.) โดยคาดว่าจะเสนอมาให้พิจารณาได้ในเร็วๆ นี้ 
อย่างไรก็ตาม ยอมรับว่าในเชิงยุทธศาสตร์ ยืนยันมาโดยตลอดว่าต้องการเห็นรัดับการแข่งขันของ ACL สูงขึ้น เป็นประโยชน์กับผู้ใช้บริการธนาคารพาณิชย์ และต้องการเห็นความสัมพันธ์ทางด้านเศรษฐกิจระหว่างไทยกับจีนมีความใกล้ชิดกันมากขึ้น การที่ ICBC ซึ่งเป็นผู้เสนอซื้อของจีน จึงถือว่าเป็นเงื่อนไขพิเศษ ที่มีความน่าสนใจ ส่วนประเด็นราคาซื้อหุ้นที่เสนอมาก็ถือว่าอยู่ในกรอบ
รมว.คลัง กล่าวอีกว่า หลังจากนี้เมื่อคลังอนุมัติให้ถือหุ้นเกิน 49% แล้ว สุดท้ายจะต้องมีการตั้งโต๊ะรับซื้อ (เทนเดอร์ออฟเฟอร์) ผ่านตลาดหลักทรัพย์ ถือเป็นโอกาสสำหรับนักลงทุนรายอื่นๆ ที่สามารถเสนอราคาซื้อเพื่อแข่งกับ ICBC ได้ โดยคลังก็พร้อมพิจารณาความเหมาะสมว่าจะขายให้รายใด
แหล่งข่าวจากกระทรวงการคลัง กล่าวว่า การอนุมัติคงเกิดขึ้นในเร็วๆ นี้ โดยไม่น่าจะมีปัญหา เพราะ รมว.คลังมีนโยบายที่ต้องการขายหุ้นในส่วนที่กระทรวงการคลังถืออยู่ในธนาคารพาณิชย์ออกไปอยู่แล้ว ซึ่งในกรณีนี้คลังจะขายหุ้นที่ถืออยู่ทั้งหมด และสำหรับราคาขายนั้น จะมีกำหนดไว้เป็นช่วงระดับราคา ไม่ได้กำหนดที่ราคาเดียวในการเทนเดอร์ออฟเฟอร์
ก่อนหน้านี้ มีรายงานว่า ICBC ได้ตกลงซื้อหุ้น ACL จากธนาคารกรุงเทพ จำกัด (มหาชน) หรือ BBL ในราคาหุ้นละ 11.50 บาท ซึ่งคาดใช้เงินไม่เกิน 1.83  หมื่นล้านบาท โดย ปัจจุบันกระทรวงการคลัง เป็นถือหุ้นใหญ่ของ ACL ในสัดส่วน 30.6% และธนาคารกรุงเทพถือหุ้นอยู่ 19.3%